SK Úradný vestník Európskej únie C 300/38

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 300/15)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„PRESUNTO DO ALENTEJO“ alebo „PALETA DO ALENTEJO“

ES č.: PT/PDO/005/0440/24.11.2004

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Gabinete de Planeamento e Politicas Adresa: Rua Padre António Vieira, n.o 1, 8o P-1099-073 Lisboa Telefón: (351) 213 81 93 00 Fax: (351) 213 87 66 35 E-mail: gppaa@gppaa.min-agricultura.pt

2. Skupina:

Názov: ACPA — Associação de Criadores de Porco Alentejano Adresa: Rua Armação de Pêra, n.o 7 P-7670-259 Ourique Telefón: (351) 286 51 80 30 Fax: (351) 286 51 80 37 E-mail: acpaourique@mail.telepac.pt Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.2: Mäsové výrobky (tepelne spracované, solené, údené atď.)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Meno: „Presunto do Alentejo“ alebo „Paleta do Alentejo“

4.2. Opis: Šunka vyrábaná zo stehna a pliecko vyrábané z pleca ošípaných alentejanského plemena (okrem plemenných ošípaných), chovaných podľa osobitných pravidiel, porážaných vo veku 12 až 24 mesiacov, zapísaných v Plemennej knihe alentejanského plemena (Livro Genealógico Português de Suínos – Secção Raça Alentejana), ktoré prechádzajú fázou nasolenia, úpravy po nasolení, sušenia/zrenia, dozrievania, krájania a balenia za osobitných presne vymedzených podmienok.

Šunku tvorí zadná končatina ošípanej oddelená v mieste lonovej spony a pliecko tvorí predná končatina ošípanej. Anatomický a svalový základ šunky a pliecka je presne vymedzený, pričom svalová hmota je obalená vrstvou tuku. Tvar a vonkajší vzhľad: rez je pozdĺžny a podlhovastý až zaoblený, s vonkajšou kožou a ponechanou koncovou raticovou časťou. Hmotnosť šunky presahuje 5 kg a hmotnosť pliecka presahuje 3,5 kg. Šunka je v priereze sfarbená do ružovočervena až tmavočervena, má olejovitý, lesklý, heterogénny, mramorový vzhľad so škvrnami prerasteného vnútrosvalového tuku. Konzistencia je mäkká, vláčna, trochu vláknitá, veľmi jemná a šťavnatá. Tuk je olejovitý, tekutý, lesklý, perleťovo bieleho sfarbenia a príjemnej chuti. Chuť je výrazná, delikátna, mierne slaná a príjemná, niekedy mierne pikantná a s príjemnou, jemnou, delikátnou vôňou, ktorá je typická pre mäso zvierat kŕmených na pastvinách so zimnými a korkovými dubmi.

4.3. Zemepisná oblasť: Zemepisná oblasť narodenia, chovu a výkrmu zvierat, porážky, polenia a oddeľovania stehien a pliec, spracovania na šunku alebo pliecko, krájania, porciovania a balenia je prirodzene vymedzená oblasťou, kde sa rozprestierajú pastviny so zimnými a korkovými dubmi a vyskytujú sa poľnohospodárske podniky, ktoré môžu zabezpečovať chov ošípaných na týchto pastvinách podľa osobitných pravidiel porážky, polenia a oddeľovania stehien a pliec ošípanej alentejanského plemena, založených na know-how obyvateľov spočívajúcom v miestnych, tradičných a nemenných spôsoboch spracovania, rezania a balenia.

Túto zemepisnú oblasť tvoria tieto okresy a obce: Abrantes, Alandroal, Alcácer do Sal (okrem obce Santa Maria do Castelo), Alcoutim, Aljezur (obce Odeceixe, Bordeira, Rogil a Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (obce Odeleite a Azinhal), Castro Verde, Chamusca, Coruche, Crato, Cuba, Elvas (okrem obce Caia a S. Pedro), Estremoz, Évora, Ferreira do Alentejo, Fronteira, Gavião, Grândola (okrem obce Melides), Idanha-a-Nova, Lagos (obec Bensafrim), Loulé (obce Ameixial, Salir, Alte, Benafim a Querença), Marvão, Mértola, Monchique (obce Monchique, Marmelete a Alferce), Monforte, Montemor-o-Novo, Mora, Moura, Mourão, Nisa, Odemira (okrem obcí Vila Nova de Mil Fontes a S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (okrem obce Santo André), Sardoal, São Brás de Alportel, Serpa, Sines, Silves (obce S. Marcos, S. Bartolomeu de Messines a Silves), Sousel, Tavira, (obec Cachopo), Vendas Novas, Viana do Alentejo, Vidigueira, Vila Velha de Ródão a Vila Viçosa.

4.4. Dôkaz o pôvode: Ošípané alentejanského plemena sa musia narodiť a chovať v poľnohospodárskych podnikoch zapísaných v registri a podliehajúcich kontrole. Hneď po narodení sa zapíšu do príslušnej plemennej knihy. Porážka, polenie, spracovanie, rezanie a balenie sa môžu vykonávať len v zariadeniach určených na tento účel a združením výrobcov, ktoré sa nachádzajú vo vymedzených zemepisných oblastiach a podliehajú kontrolám. Udelenie povolenia je podmienené predchádzajúcou kontrolou podmienok chovu a výroby, osobitne so zameraním na pôvod, spôsob výroby a charakteristiky použitých surovín a podmienky spracovania, rezania, porciovania, balenia a charakteristiky hotového výrobku. Existujú špecifiká a príslušné pravidlá kontroly, ktoré sa vzťahujú na celé výrobné odvetvie a všetky subjekty, ktoré sú na ňom zainteresované.

Existuje systém úplnej vysledovateľnosti pôvodu, ktorý zaviedli samotní výrobcovia a vďaka ktorému sa dá identifikovať každá výrobná etapa od suroviny až po hotový výrobok (Sistema da Mesa ao Montado) a ktorý umožňuje porovnať konštantné čísla certifikačných značiek na nedelených kusoch alebo na obaloch naporciovaných výrobkov s číslami na ušiach zvierat.

Na konci výrobného procesu sa môžu označiť certifikačnou značkou, logom a menom „Presunto do Alentejo – DOP“ alebo „Paleta do Alentejo – DOP“ iba výrobky, ktoré splnili všetky požiadavky stanovené v špecifikácii a prešli príslušnými testami, o ktorých bol spísaný záznam, vrátane kontroly, ako aj laboratórnej a organoleptickej skúšky.

4.5. Spôsob výroby: Ošípané alentejanskej rasy sa chovajú v extenzívnych a poloextenzívnych chovných systémoch, pričom ide predovšetkým o vonkajší chov na pastvinách s minimálnym počtom 40 zimných dubov/korkových dubov na jeden hektár a maximálnou hustotou zvierat 1 ošípaná na jeden hektár pastviny so zimnými dubmi a/alebo korkovými dubmi. Zvieratá sa väčšinou kŕmia „na pastvinách“, v extenzívnom chovnom systéme, v rámci ktorého sa živia slamou a zvyškami obilia, trávou, bôbovitými rastlinami (napríklad hrachor a vika) a takisto malými cicavcami a vtákmi, vajcami, plazmi, slimákmi, húsenicami atď., čo je typické pre všežravce. Iba v prípade nedostatku krmiva na pastvinách sa zvieratám môže podávať krmivový doplnok, ktorý nepochádza z danej oblasti, ale musí mať zodpovedajúce zloženie, pričom jeho percentuálny podiel nesmie presiahnuť 30 % krmiva zvierat. Zvieratá vždy prechádzajú fázou výkrmu v dĺžke 60 až 90 dní, počas ktorej sa kŕmia v dubových hájoch (žaluďmi a iným krmivom vyskytujúcim sa na pastvinách so zimnými dubmi a/alebo korkovými dubmi), pričom pri takomto spôsobe výživy priberú na hmotnosti najmenej 3 „arrobas“ (45 kilogramov). Ošípané sa porážajú vo veku 12 až 24 mesiacov, pričom musia mať minimálne 90 kg. Stehná a plecia (čerstvé) sa označujú osobitne vytlačením číselného kódu. Tieto kusy musia mať po odrezaní, pri zachovaní koncovej raticovej časti, minimálnu hmotnosť 7,5 kg, ak ide o šunku a 5 kg, ak ide o pliecko. V závislosti od hmotnosti bravčového stehna a pleca sa povoľuje redukcia podkožného tuku. Proces spracovania bravčového stehna a pleca, ktorý je založený na miestnych, tradičných a nemenných spracovateľských spôsoboch využívajúcich know-how miestnych obyvateľov, pozostáva z rôznych etáp: rezanie, nasolenie, omývanie, úprava po nasolení (utieranie), sušenie/zrenie a dozrievanie. Práve počas tohto procesu šunka a pliecko pomaly a postupne nadobudnú príslušný vzhľad, zafarbenie, vôňu a konzistenciu, vďaka ktorým sa stávajú osobitnými a jedinečnými.

Šunka alebo pliecko z Alenteja sa môžu dodávať na trh v celých kusoch, nakrájané na menšie kusy alebo naporciované na plátky, s kosťou alebo bez kosti. Nakrájanie na kusy a/alebo na plátky, ako aj vykosťovanie, sa môžu uskutočňovať iba v zariadeniach nachádzajúcich sa vo vymedzenej zemepisnej oblasti výroby, v ktorej existuje osobitné know-how na tieto operácie, na dosiahnutie osobitného tvaru každého kusu, jemnej vône a chuťových vlastností. Výberu každého kusu na rezanie predchádza výber a určenie optimálneho miesta na spracovanie odborníkmi zo zemepisnej oblasti a organoleptická skúška, ktorú uskutoční skúsený znalec ochutnávač, ktorý pomocou vhodných nástrojov uskutoční dôkladnú zmyslovú analýzu výrobku a posúdi jeho kvalitu rezom. V snahe dosiahnuť vysoký hospodársky výnos pri každom kuse môžu rezanie vykonávať iba veľmi skúsení odborníci schopní urobiť prvotriedne narezanie na mimoriadne tenké plátky, využijúc svaly každého kusu, a tak zabezpečiť maximálnu organoleptickú hodnotu výrobku. Tuk obsiahnutý v týchto kusoch – ktorý má svoju špecifickú chuť, vôňu, farbu a lesk – na vzduchu alebo pod vplyvom vysokých teplôt rýchlo podlieha skaze. Tieto faktory vyžadujú, aby sa uvedené operácie vykonávali v zariadeniach vhodných z mikrobiologického hľadiska, alebo z hľadiska teploty a vlhkosti vzduchu, aby sa nezničila jemná chuť výrobku a zabezpečilo sa jeho okamžité zabalenie, a tým sa zabránilo prílišnému vystavovaniu výrobku účinkom vzduchu. Tieto operácie musia byť okrem toho sprevádzané organoleptickými skúškami, ktoré musia takisto vykonávať zamestnanci osobitne vyškolení na tento účel.

Účelom týchto opatrení je zabezpečiť úplnú vysledovateľnosť výrobku, zabrániť pokazeniu výrobku, najmä pokiaľ ide o zmyslové hľadisko, aby spotrebiteľ nebol podvedený a ponúkol sa mu nefalšovaný výrobok vyrobený a pripravený v oblasti jeho pôvodu a umožnila sa kontrola celého výrobného procesu.

4.6. Spojenie: Šunka a pliecko z Alenteja sa vyrábajú v oblasti s neúrodnou pôdou, ktorej podnebie je v lete veľmi teplé a suché a v zime veľmi studené a suché. Rastlinstvo, ktoré týmto podmienkam odoláva a z ktorého sa dá získať hospodársky výnos, je rastlinstvo vyskytujúce sa na pastvinách so zimnými/korkovými dubmi. Ošípaná alentejanského plemena je zviera, ktoré najlepšie dokáže využiť prírodné podmienky, ktoré tu existujú. Tento systém umožňuje jej vonkajší chov, pričom sa ošípaná živí prevažne prírodnými produktmi vyskytujúcimi sa na tejto pastvine s dubmi (najmä tráva, žalude, obilniny a bôbovité rastliny a malé zvieratá), v osobitnom systéme nazývanom „montanheira“.

Vďaka tomuto spôsobu chovu a výživy má mäso tejto rasy ošípaných osobitné kvalitatívne vlastnosti týkajúce sa svalstva, ako aj tuku.

Vyššie opísané podnebné podmienky umožnili aj vývoj know-how, ktoré umožňuje prirodzené sušenie kusov pochádzajúcich z rozštvrtenia tej istej ošípanej, bez využitia údenia a akýchkoľvek vonkajších faktorov okrem soli.

Takto sa získava šunka a pliecko typického tvaru s ponechanou koncovou raticovou časťou (ktorá so svojou „čiernou nožičkou“ ihneď odkazuje na ošípanú alentejanského plemena) a osobitnými organoleptickými vlastnosťami, medzi ktorými vyniká mramorové svalstvo, farba a olejovitosť tuku, konzistencia, vôňa a chuť úzko súvisiace a typické pre výrobky vyrábané z ošípaných alentejanského plemena (za predpokladu, že sú chované na pastvinách so zimnými dubmi a/alebo korkovými dubmi), ktorých kusy sa sušia v prírodných podmienkach existujúcich v opísanej oblasti.

Vzťah medzi výrobkom a oblasťou sa zakladá na týchto faktoroch:

História: Prvé zmienky o existencii ošípaných v Alentejo pochádzajú spred niekoľkých storočí pred Kristom, pričom dôkazy o existencii ošípaných a výrobkoch z nich pochádzajú z čias okupácie Rimanmi a Arabmi. Už Marcus Porcius Cato odporúčal alentejanskú šunku, ktorá sa vyrábala v Alenteje v prímorskej oblasti vzdialeného západu. Počas fáz znovudobytia poloostrova kresťanmi sa objavili zmienky o bojoch medzi poľnohospodármi, pokiaľ ide o nepriaznivý vplyv ošípaných na poľnohospodársku pôdu na jednej strane a výhody obživy ošípanými vzhľadom na kvalitu mäsa a výrobkov z týchto ošípaných na druhej strane. Zistilo sa, že na prelome 19. a 20. storočia bol chov ošípaných v Alentejo jedným z najvýznamnejších odvetví hospodárstva, ktoré zabezpečovalo udržateľnosť pre oblasť, ako aj jej obyvateľov.

Ľudia: Ľudia tu majú vlastné zvyky, pokiaľ ide o konzumáciu týchto výrobkov, ktoré nikdy nepodávajú varené. V minulosti bola konzumácia šunky alebo pliecka z Alenteja vyhradená na slávnostné príležitosti a mimoriadne udalosti.

4.7. Kontrolný orgán:

Názov: Agricert — Certificação de Produtos Alimentares, Lda Adresa: Av. de Badajoz, n.o 3 P-7350-903 Elvas Telefón: (351) 268 62 50 26 Fax: (351) 268 62 65 46 E-mail: agricert@agricert.pt

AGRICERT spĺňa požiadavky normy 45011:2001.

4.8. Označenie: Na etikete musí byť uvedené označenie: „Presunto do Alentejo – DOP“ alebo „Paleta do Alentejo – DOP“ a príslušné logo Spoločenstva. Na etikete musí byť ďalej uvedená certifikačná značka, ktorá musí obsahovať názov výrobku spolu s príslušným označením, názov kontrolného orgánu a sériové číslo (číselný kód alebo kód pozostávajúci z písmen a čísel, na základe ktorého sa dá vysledovať pôvod výrobku). Na koži Presunto do Alentejo alebo Paleta do Alentejo je vypálený tento symbol: